সেই ৪-০ গোলে হার ভুলে সামনে তাকিয়ে আনচেলত্তি
চ্যাম্পিয়ন্স লিগে আবারও যখন ইতিহাদ স্টেডিয়ামে ম্যানচেস্টার সিটির মুখোমুখি রেয়াল মাদ্রিদ, ঘুরেফিরে আলোচনায় আসছে বছর খানের আগের এক ম্যাচ। গত মৌসুমে এই মাঠে শেষ চারের লড়াইয়ে রীতিমতো খড়কুটোর মতো উড়ে গিয়েছিল মাদ্রিদের দলটি। তবে আসছে লড়াইয়ের আগে অতীত নিয়ে একদমই ভাবতে চান না কার্লো আনচেলত্তি। এবার সিটির মাঠে জয়ের ব্যাপারে দারুণ আত্মবিশ্বাসী রেয়াল কোচ। ইউরোপ সেরার প্রতিযোগিতায় কোয়ার্টার-ফাইনালের ফিরতি লেগে বুধবার সিটির মাঠে খেলবে রেয়াল। ম্যাচটি শুরু হবে বাংলাদেশ সময় রাত ১টায়।
গত আসরে এই মাঠে সেমি-ফাইনালের ফিরতি লেগে রেয়ালকে ৪-০ গোলে উড়িয়ে দেওয়া সিটি পরে প্রথমবার পায় চ্যাম্পিয়ন্স লিগ জয়ের স্বাদ। এবারও রেয়ালের জন্য কাজটা হবে কঠিন। ইতিহাদ স্টেডিয়ামে সব প্রতিযোগিতা মিলিয়ে টানা ৪১ ম্যাচে অপরাজিত আছে সিটি। ঘরের মাঠে পেপ গুয়ার্দিওলার দল সবশেষ হেরেছিল ২০২২ কাতার বিশ্বকাপের আগে নিজেদের শেষ ম্যাচে। এছাড়া এই মৌসুমে ঘরে-বাইরে মিলিয়ে সব প্রতিযোগিতা মিলিয়ে ২৭ ম্যাচ ধরে অপরাজিত আছে ইংলিশ চ্যাম্পিয়নরা।
গত সপ্তাহে শেষ আটের প্রথম লেগে রেয়ালের মাঠে ১-১ ড্র করে আসে সিটি। দ্বিতীয় লেগের আগে মঙ্গলবারের সংবাদ সম্মেলনে আনচেলত্তি বলেন, ইতিহাদে গত মৌসুমের ম্যাচের প্রভাব খুব একটা পড়বে না বলেই মনে করেন তিনি।  “অতীতে কী ঘটেছে, সেদিকে আমাদের তাকানো যাবে না। গত সপ্তাহের ম্যাচ ভাবনায় রেখে আমাদের আগামীকালের ম্যাচ নিয়ে ভাবতে হবে। লড়াই করতে হবে এবং আত্মবিশ্বাসী হতে হবে। প্রথম লেগের ফলাফল সমান। এখন ৯০ মিনিট বাকি আছে এবং আমরা বিশ্বাস করি, (প্রতিপক্ষের জন্য) সমস্যা তৈরি করার সামর্থ্য আমাদের আছে।”

এবার ম্যানচেস্টার সিটির মাঠে জয়ের ব্যাপারে দারুণ আত্মবিশ্বাসী রেয়াল মাদ্রিদ কোচ।